പാലാ രൂപതാ വിശ്വാസികളേ... അഞ്ചു മക്കളില് കൂടുതലെങ്കില് മാസം 1500 രൂപ ഇനാം! പാലാ: പാലാ രൂപതയിലെ ക്രൈസ്തവ വിശ്വാസിയാണോ? 2000ന് ശേഷം വിവാഹിതരായവരും അഞ്ചു മക്കളില് കൂടുതലുള്ളവരുമാണോ? എങ്കില് മാസം 1500 രൂപ വീതം രൂപത ചെലവിന് തരും. ഒരു കുടുംബത്തില് നാലാമതും തുടര്ന്നും ജനിക്കുന്ന കുട്ടികളുടെ എന്ജിനീയറിംഗ് പഠനത്തിനും ഇനി നയാപൈസ മുടക്കേണ്ട രൂപതയുടെ വക ചൂണ്ടച്ചേരി എന്ജിനീയറിംഗ് കോളേജില് സ്കോളര്ഷിപ്പോടെ പഠിക്കാം. നാലാമത്തെ പ്രസവം മുതല് പാലായിലെ മാര് സ്ലീവാ മെഡിസിറ്റിയില് സൗജന്യം. പാലാ രൂപതാദ്ധ്യക്ഷന് മാര് ജോസഫ് കല്ലറങ്ങാട്ടാണ് വിശ്വാസ സമൂഹത്തിനാകെ ഉത്തേജനം പകര്ന്ന് സമ്മാനങ്ങള് പ്രഖ്യാപിച്ചിരിക്കുന്നത്. മറ്റു ചില സൗകര്യങ്ങള് കൂടി വിശ്വാസ സമൂഹത്തിനു ചെയ്തുകൊടുക്കാന് ആലോചിക്കുന്നുണ്ട്. എല്ലാം ഇന്ന് ഔദ്യോഗികമായി വിശദീകരിക്കും രൂപതാദ്ധ്യക്ഷന് പറഞ്ഞു. ലക്ഷ്യം സമുദായാംഗ വര്ദ്ധന ഈ പദ്ധതിയിലൂടെ രൂപത ലക്ഷ്യമിടുന്നത് സമുദായത്തിലെ അംഗങ്ങളുടെ വര്ദ്ധന തന്നെയാണ്. അണു കുടുംബങ്ങളായതോടെ പാലായിലെ ജനസംഖ്യയില് ക്രൈസ്തവ സമൂഹം പിന്നാക്കം പോകുന്നെന്ന തിരിച്ചറിവിന്റെ അടിസ്ഥാനത്തിലാണ് പ്രഖ്യാപനങ്ങള്. മാര് സ്ലീവാ മെഡിസിറ്റി, ചൂണ്ടച്ചേരി എന്ജിനീയറിംഗ് കോളേജ് എന്നിവയെക്കൂടി ചേര്ത്തുനിറുത്തി ബുദ്ധിപൂര്വമായ നീക്കമാണ് രൂപതാധികൃതര് സ്വീകരിച്ചിട്ടുള്ളത്.